TV2 Nord har ansat journalist Rasmus Mandsberg Christiansen som ny redaktionschef med ansvar for streaming-indhold, programmer, serier og events. Han starter i jobbet til august. Skiftet kommer efter, at Rasmus Mandsberg Christiansen har huseret i DR i 19 år plus det løse. De mange år I DR begyndte allerede under journalistuddannelsen, da han snuppede et år i praktik på DR Nordjylland. Efter endt uddannelse har Rasmus Mandsberg Christiansen blandt andet igennem 12 år arbejdet med at lave tv til børn og unge. Ikke mindst som redaktionsleder og eventredaktør i DR B&U. Her har han lavet forskellige events og andet indhold til DR Ramasjang, herunder også Ramasjang Live. - Vi er meget begejstrede over, at Rasmus Mandsberg Christiansen nu vil lege lidt med os, siger adm. direktør på TV2 Nord Mikael Justesen og tilføjer: - På TV2 Nord har vi stor succes med programmer og serier, men ambitionerne er endnu større, når det gælder streaming-indhold, serier og dokumentarer. Det sætter vi handling bag ved at hyre en kapacitet som Rasmus til at stå I spidsen for den fortsatte udvikling på området. Prisbelønnet Gennem årene har Rasmus Mandsberg Christiansen oparbejdet stor erfaring som både projektleder og tilrettelægger på forskellige formater til børn og unge, som har høstet stor ros, anerkendelse og priser til DR. Det gælder i særdeleshed programmet Håndboldmission, som Rasmus Mandsberg Christiansen og kollegerne vandt en Prix Jeunesse for, hvilket svarer til VM i Public Service for børn. Programmet handlede om 10 drenge på 12 år, som var bold-udfordrede, men som med håndbold-landstræner Jesper Jensens hjælp skulle lære at spille håndbold på tre måneder. I spidsen for store succeser De senere år har Rasmus Mandsberg Christiansen arbejdet på populære DR-formater som Den Store Bagedyst, hvor han har været tilrettelægger og post producer på sæson 9 og 10, og på Den Store Juniorbagedyst, hvor han har haft samme ansvar på sæson 1 og 2. Dertil kommer de meget populære rejseformater som Anne og Anders i Europa og Danskere i Verden med Stephanie Surrugue som vært. De serier har han været produktionsleder på. Som det seneste er Rasmus Mandsberg Christiansen netop vendt hjem efter en længere reportagerejse til Canada, hvor han har fungeret som tilrettelægger og researcher på serien Anne og Anders i Canada, som DRs seere får fornøjelsen af senere på sommeren. - Jeg glæder mig helt vildt til at komme til TV2 Nord og samtidigt vende tilbage til Nordjylland. Det er et drømmejob at bidrage til videreudviklingen af programmer og serier, og jeg er sikker på, at vi sammen kan skabe fantastisk indhold til brugerne, siger Rasmus Mandsberg Christiansen.

Opsummering:
Rasmus Mandsberg Christiansen skal stå I spidsen for den fortsatte udvikling af blandt andet programmer, serieformater og events i Nordjylland